Okko Kangasniemi
Ura

Kangasniemi on Kiekko-Vantaan kasvatti. Hän siirtyi juniorina sittemin Karhu-Kissoihin. Kangasniemi toimi kaudella 2015–2016 seuran C-nuorten akatemiajoukkueen varakapteenina. Kaudeksi 2016–2017 hän palasi Kiekko-Vantaan organisaatioon ja siirtyi seuran B2-nuoriin. Kesken kauden 2017–2018 Kangasniemi siirtyi Kiekko-Vantaan B-nuorista Helsingin IFK:n B-nuoriin, jossa hän voitti kauden päätteeksi Suomen-mestaruuden. Kaudeksi 2020–2021 Kangasniemi siirtyi TUTO Hockeyn U20-joukkueeseen. Hän voitti joukkueen sisäisen piste- ja syöttöpörssin tehoilla 10+28=38 sekä sisäisen tehotilaston lukemalla +3. Kangasniemi debytoi myös TUTOn Mestis-joukkueessa, jossa hän pelasi kahdeksan runkosarjaottelua tehopistein 1+3=4 ja yhden playoff-ottelun ilman tehopisteitä.
Huhtikuussa 2021 Kangasniemi teki kaksivuotisen SM-liigasopimuksen Saimaan Pallon kanssa. Hän pelasi kauden 2021–2022 suurimmaksi osaksi yli-ikäisenä seuran U20-joukkueessa, jonka sisäisen piste- ja syöttöpörssin Kangasniemi voitti tehoilla 18+35=53. Kangasniemi jakoi myös sisäisen maalipörssin voiton Aleksi Sinkkosen kanssa sekä voitti sisäisen tehotilaston lukemalla +27. Hän sai tililleen ensimmäisen SM-liigaottelunsa 18. marraskuuta 2021 vieraissa Pelicansia vastaan. Vastustajajoukkueessa pelasi Kangasniemen isoveli Iikka. Okko Kangasniemi merkittiin SaiPan 13. hyökkääjäksi. Hän jäi sai ottelussa lopulta kuitenkin ilman peliaikaa. Ensimmäiset jääaikansa SM-liigassa Kangasniemi sai seuraavassa ottelussaan 17. joulukuuta 2021 Tampereen Ilvestä vastaan. Hänet merkittiin SaiPan kolmosketjun oikeaan laitaan Jaakko Lantan sekä toisen debytantin, Aleksi Sinkkosen viereen. Kangasniemi sai ottelussa jääaikaa 8.48 minuuttia. Hän sai kauden aikana tililleen kaikkiaan neljä SM-liigaottelua ilman tehopisteitä. Maaliskuussa 2022 SaiPa lainasi Kangasniemen loppukaudeksi entisen seuransa TUTO Hockeyn Mestis-joukkueeseen.
Kesäkuussa 2022 Kangasniemen sopimus SaiPan kanssa purettiin yhteisymmärryksessä. Saman kuun lopulla hänen uutisoitiin siirtyvän kaudeksi 2022–2023 vuoden mittaisella sopimuksella Mestis-joukkue Kooveehen. Kangasniemi voitti joukkueen sisäisen piste- ja syöttöpörssin tehoilla 13+32=45, kuten myös pudotuspeleissä tehoilla 3+7=10. Hän voitti pudotuspeleissä myös Kooveen sisäisen tehotilaston lukemalla +5.
Kaudeksi 2023–2024 Kangasniemi siirtyi vuoden mittaisella sopimuksella kasvattajaseuransa Kiekko-Vantaan Mestis-joukkueeseen. Hän sijoittui tehoilla 21+37=58 koko sarjan pistepörssissä toiseksi edellään vain KeuPa HT:tä ja IPK:ta edustanut Leo Ring. Kangasniemi äänestettiin Mestiksen toiseen tähdistökentälliseen. Toukokuussa 2024 hän teki Kiekko-Vantaan kanssa vuoden mittaisen jatkosopimuksen. Joulukuussa 2024 Kiekko-Vantaa vuokrasi Kangasniemen toistaiseksi voimassa olevalla sopimuksella SM-liigajoukkue Tampereen Ilvekseen. Kangasniemi pelasi Ilveksen riveissä kahdeksan ottelua tehden niissä kaksi syöttöpistettä, kunnes hän palasi takaisin Kiekko-Vantaaseen 9. tammikuuta 2025. Kaksi päivää myöhemmin Kiekko-Vantaa tiedotti Kangasniemen sopimuksen purkamisesta yhteisymmärryksessä ja hänen siirtymisestä SM-liigaan Vaasan Sportin riveihin. Kangasniemen sopimus on loppukauden mittainen ja sisältää myös option kaudesta 2025–2026. Hän avasi maalitilinsä SM-liigassa kahdella ylivoimaosumalla 18. tammikuuta 2025 vieraissa KooKoota vastaan. Pekka Pajarinen valitsi Kangasniemen ottelun Alumnien tähtien ykköstähdeksi.